TV2´s ishockeyekspert, Jimmy Bøjgaard, tror ikke at voldsdommen, som den 23-årige White Hawks-spiller Kristian Jensen har fået i retten fredag, i længden vil få nogen betydning for ishockeysporten i øvrigt. - Jeg tror ikke, at det får de store konsekvenser. Det er klart, at det fylder meget lige nu, og det gjorde det også for otte uger siden, da sagen startede, men jeg tror ikke, at det kommer til at betyde noget rent spillemæssigt, siger Jimmy Bøjgaard til TV2 Nord. - Jeg synes egentligt også, at der er nogle ting, der er ret lette at skelne imellem, fordi det her skete et sted, efter fløjt og så langt efter spilstop, og har en voldsom karakter, som ikke er hverdag. Det er ikke noget der sker i aften i ligaen eller i næste uge, og som det også har vist sig her i dækningen, så er det noget der sker med mange års mellemrum, at det kommer til retssystemet. Ishockey er ikke slagsmål på skøjter Jimmy Bøjgaard mener, at de der siger, at slagsmål hører til i sporten, slet ikke kender til ishockey. - Det er typisk folk, der ikke kender ishockey, der siger, at det er slagsmål på skøjter, og intet kunne være mere forkert. For ishockey er en forholdsvis ren sport. Du må nogle ting fysisk, ja, men det er meget klart reguleret, og det vi ser her, som har ført til sagen mod Kristian Jensen, er ikke noget som er hverdagskutyme, overhovedet.

Referat:
Opfattelsen af ishockey som en voldelig sport er helt forkert. Det mener Jimmy Bøjgaard.